boston terrier
Store norske leksikon,Teknologi og industri,Landbruk,Husdyr,Hund,Hunderaser
Boston terrier er en hunderase fra USA. Den bygger på hunder som i 1860-årene ble importert fra England. Hundekamper var på den tid populær sport i Boston-distriktet. De engelskimporterte hundene var overlegne kamphunder, og de fikk navnet Round Heads. Da hundekampene ble forbudt, ble hundene avlet ned i størrelse og kampglød og er nå vennlige, hyggelige miniatyrhunder.
Beskrivelse: Den er kraftig, tett, og har typetrekk fra både bulldogg og terrier. Vekten får ikke overstige 11,4 kg. Den har kort, bred skalle, dyp stopp og kort, bred snute. Øynene er store og vidtstilte og ørene er høyt plasserte og stående. Halen er kort, lavt ansatt. Pelsen er kort og glinsende med mørkt tigret fargemønster med hvite tegninger. Les mer i Store norske leksikon hund hunderase hundens historie